Panfilovin piiri

Panfilovin piiri (kirg. Панфилов району, Panfilov raionu) on hallintopiiri Tšüin alueella Kirgisiassa. Sen keskus on Kaiyŋdyn kaupunki. Piirin pinta-ala on 5 000 neliökilometriä. Siellä oli arviolta 51 365 asukasta vuonna 2025. Panfilovin piiri koostuu kahdesta erillisestä osasta. Pohjoisosa käsittää 600–1 100 metriä merenpinnan yläpuolella sijaitsevan Tšüin laakson, ja se rajoittuu idässä Žaiylin piiriin, etelässä Talasin alueeseen sekä lännessä ja pohjoisessa Kazakstaniin. Enimmillään 4 416 metriä korkeiden Kirgiisivuorten erottama eteläosa rajoittuu pohjoisessa Žaiylin, Moskovan, Sokulukin, Alamüdünin ja Ysyk-Atan piireihin, etelässä Žaiylin piiriin sekä idässä Narynin, lounaassa Žalal-Abadin ja lännessä Talasin alueisiin. Eteläosa käsittää 2 000–3 200 metriä korkean Suusamyrin laakson pohjoisosan, jonka länsirajalla on Ala-Belin ja itärajalla Karakolin sola. Seudun ilmasto on matereinen. Keskilämpötila on Tšüin laaksossa tammikuussa –5:stä –15:een ja heinäkuussa 22–25 astetta ja Suusamyrin laaksossa vastaavasti –22 ja 13 astetta. Vuotuinen sademäärä on Tšüin laaksossa 500–600 ja vuorilla 300–350 millimetriä. Jokia ovat Batyš Karakol, Suusamyr, Ašpara ja Kaiyŋdy. Kasvillisuus on etupäässä aroa ja niittyjä. Vuorten pohjoisrinteillä kasvaa katajia ja jokien varsilla pajuja, poppeleita ja pensaikkoa. Nykyisestä Žaiylin piiristä vuonna 1977 erotettuun piiriin kuuluvat Kaiyndyn kaupunki sekä Frunzen, Kuraman, Kürpüldökin ja Orto-Kaiyŋdyn maalaiskunnat, joissa on yhteensä 20 kylää. Kaupunkiväestön osuus on 21,0 prosenttia. Asukkaista oli vuoden 2009 väestönlaskennan mukaan 68,8 prosenttia kirgiisejä, 17,8 prosenttia venäläisiä, 2,6 prosenttia kazakkeja, 2,1 prosenttia ukrainalaisia, 1,9 prosenttia turkkilaisia ja 1,7 prosenttia uzbekkeja. Piirin kautta kulkevat Kazakstanista Biškekiin johtava maantie ja rautatie sekä Suusamyrin laaksossa Biškekin ja Ošin välinen maantie. Asukkaiden pääelinkeinot ovat maanviljely ja karjanhoito. Viljelykasveihin kuuluvat viljat, teollisuuskasvit ja vihannekset. Tuotantoeläimiä ovat naudat, lampaat, vuohet, hevoset, siat ja siipikarja. Tärkeimmät teollisuuslaitokset ovat Kaiyndyn sokeritehdas ja kaapelitehdas. Lisäksi on puunjalostus-, rakennustarvike-, elintarvike- ja kevyttä teollisuutta. Historiallisia kohteita ovat Suusamyrin ja Tšaldybarin linnoitusten rauniot. Matkailijoita houkuttelevat seudun vuoristolaitumet ja metsästysmahdollisuudet. Lähteet